《江山秋霁歌题张宗苍画》
清代·弘历

他人之画画其法，宗苍之画画其理。求之于今几莫俦，求之于古竟堪比。

黄大痴，倪高士之二子，中得神髓。是时火流西风起，应节搆此盈丈纸。

正旗堂阵大差排，探胁雕肝细模拟。天欲高而蔚蓝，树欲鸣而染紫。

有如洗之碧山，更带之以流水。石厂倚岩，板彴接涘。

柴扉间出，水阁斜迤。气霁神来，百务爰始。细径归樵，无反裘斯可矣。

策杖访客，则有抱琴之童子。坐竹窗者，伊谁非庞德公乎，是则山阳高平而已。

眄蒹葭之苍苍，想风人之深旨。蜗庐若浮彼纬萧者，宁善贾之可市。

远帆天末挂，孰谓非太白当年无恙秋风是。上下数千年，纵横一万里。

我曾一览江山真面目，故知新秋霁景应如此。